b'\n_START_ARTICLE_\nJussi Hakulinen\n_START_SECTION_\nUra\n_START_PARAGRAPH_\nHakulinen aloitti uransa Strix-yhtyeess\xc3\xa4, joka lopetti toimintansa jo ennen h\xc3\xa4nen Y\xc3\xb6h\xc3\xb6n liittymist\xc3\xa4\xc3\xa4n._NEWLINE_Kun Y\xc3\xb6 vuonna 1983 nousi suomirockin k\xc3\xa4rkeen, Hakulinen oli vasta 18-vuotias. H\xc3\xa4n toimi yhtyeess\xc3\xa4 kosketinsoittajana, s\xc3\xa4velt\xc3\xa4j\xc3\xa4n\xc3\xa4 ja sanoittajana. H\xc3\xa4n my\xc3\xb6s lauloi itse muutaman Y\xc3\xb6n kappaleista, tunnetuimpina "Joutsenlaulu" ja "Yhden illan varietee". Samanaikaisesti Hakulinen vaikutti my\xc3\xb6s yhtyeess\xc3\xa4 Appendix Y\xc3\xb6n kitaristin Jani Viitasen ollessa armeijassa, jonka takia Y\xc3\xb6 ei voinut jatkaa aktiivista toimintaansa. H\xc3\xa4n sanoitti Appendixin tunnetuimmaksi nousseen kappaleen "Ei raha oo mun valuuttaa", mutta erosi yhtyeest\xc3\xa4 jo ennen ensimm\xc3\xa4ist\xc3\xa4 keikkaa._NEWLINE_Henkil\xc3\xb6suhteet Hakulisen ja Y\xc3\xb6n muiden j\xc3\xa4senen v\xc3\xa4lill\xc3\xa4 olivat vaikeat, joten Hakulinen j\xc3\xa4tti my\xc3\xb6s t\xc3\xa4m\xc3\xa4n yhtyeen 1985. H\xc3\xa4n l\xc3\xa4hti soolouralle ja julkaisi jo samana vuonna albumin Vaaleanpunainen majatalo. H\xc3\xa4n my\xc3\xb6s perusti Kinsky-yhtyeen, joka hajosi vain parin vuoden j\xc3\xa4lkeen 1987. Tuossa vaiheessa musiikki j\xc3\xa4i hetkeksi kokonaan, ja Hakulisella oli vaikeuksia uskoa en\xc3\xa4\xc3\xa4 uuteen nousuun. H\xc3\xa4n keskittyi yksinomaan s\xc3\xa4velt\xc3\xa4m\xc3\xa4\xc3\xa4n ja sanoittamaan._NEWLINE_1990-luvun alussa Olli Lindholm halusi pyyt\xc3\xa4\xc3\xa4 Hakuliselta anteeksi menneit\xc3\xa4, mink\xc3\xa4 j\xc3\xa4lkeen t\xc3\xa4m\xc3\xa4 alkoi j\xc3\xa4lleen kirjoittaa Y\xc3\xb6lle kappaleita. H\xc3\xa4n aloitti my\xc3\xb6s satunnaiset esiintymiset yhtyeen kanssa. 2000-luvun alussa Hakulinen osallistui Y\xc3\xb6n 20-vuotiskonserttikiertueelle ja on siit\xc3\xa4 asti ollut mukana kaikilla Y\xc3\xb6n kiertueilla ja paljon my\xc3\xb6s festivaaleilla. Hakulinen on kirjoittanut suuren osan Y\xc3\xb6n 2000-luvun hiteist\xc3\xa4, ja 2000-luvun my\xc3\xb6t\xc3\xa4 yhtyeen suosio on taas noussut korkeaksi. Hakulinen on laulanut 2000-luvulla kaksi laulua Y\xc3\xb6n levyille: Nousevan auringon valoon (Kuolematon 2005) ja H\xc3\xa4n katoaa (Loisto (albumi) 2009)._NEWLINE_Vuonna 2011 Hakulisen ja Y\xc3\xb6n tiet erkanivat j\xc3\xa4lleen riidan takia. 1990-luvun alkupuolelta l\xc3\xa4htien Hakulinen on j\xc3\xa4lleen julkaissut my\xc3\xb6s muutaman soololevyn._NEWLINE_Jussi Hakulinen on kirjoittanut useita suomirockin klassikkokappaleita, joista tunnetuimpiin kuuluvat Y\xc3\xb6n albumilta Nuorallatanssija l\xc3\xb6ytyv\xc3\xa4 "Joutsenlaulu", "Likaiset Legendat 1" ja "S\xc3\xa4rkynyt enkeli" albumilta Varietee sek\xc3\xa4 2003 julkaistun albumin Rakkaus on lumivalkoinen nimikappale._NEWLINE_Hakuliselle my\xc3\xb6nnettiin Pro Iskelm\xc3\xa4 -palkinto Iskelm\xc3\xa4gaalassa 14. helmikuuta 2010._NEWLINE_Hakuliselta leikattiin eturauhassy\xc3\xb6p\xc3\xa4 syyskuussa 2017. H\xc3\xa4n tekee kes\xc3\xa4ll\xc3\xa4 2018 duo-keikkoja tytt\xc3\xa4rens\xc3\xa4 Ellinoora Hakulisen kanssa._NEWLINE_Jussi Hakulinen oli naimisissa Sari Hakulisen kanssa vuoteen 2011. Nyky\xc3\xa4\xc3\xa4n h\xc3\xa4nell\xc3\xa4 on naisyst\xc3\xa4v\xc3\xa4, jonka kanssa el\xc3\xa4\xc3\xa4 Porissa.'